Nariadenie Komisie (ES) č. 1179/94
z 25. mája 1994
o prvom zozname prioritných látok v zmysle nariadenia Rady (EHS) č. 793/93
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 793/93 z 23. marca 1993 o vyhodnocovaní a kontrole rizík existujúcich látok [1] a najmä jeho článok 8 a 10,
keďže nariadenie (EHS) č. 793/93 predpokladá systém hodnotenia a kontroly rizík existujúcich látok, a keďže v záujme hodnotenia rizík týchto látok je vhodné určiť prioritné látky, ktorým treba venovať pozornosť;
keďže v dôsledku toho článok 8 nariadenia (EHS) č. 793/93 vyžaduje, aby Komisia vypracovala zoznam prioritných látok a keďže článok 8 ďalej poukazuje na faktory, ktoré treba zvážiť pri vypracovaní spomínaného zoznamu;
keďže článok 10 nariadenia (EHS) č. 793/93 predvída, že za hodnotenie každej látky na prioritnom zozname zodpovedá určitý členský štát, a keďže pridelenie látok musí zabezpečiť aj spravodlivé rozdelenie nákladov medzi členskými štátmi;
keďže ustanovenia tohto nariadenia sú v súlade so stanoviskom výboru, založeného podľa článku 15 nariadenia (EHS) č. 793/93,
PRIJALA TOTO NARIADENIE:
Článok 1
Prioritný zoznam
1. Týmto sa stanovuje zoznam prioritných látok, ktorý je vymedzený v prílohe k tomuto nariadeniu.
2. Pri každej látke na prioritnom zozname je týmto určený členský štát, ktorý zodpovedá za hodnotenie tejto látky a ktorý je uvedený v prílohe k tomuto nariadeniu.
Článok 2
Toto nariadenie nadobúda účinnosť 20. deň odo dňa jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli, 25. mája 1994